**ПРАВИЛНИК**

**ЗА УСТРОЙСТВОТО И ДЕЙНОСТТА**

**НА ДЕПАРТАМЕНТА ЗА ЕЗИКОВА И СПЕЦИАЛИЗИРАНА ПОДГОТОВКА**

**НА ЧУЖДЕСТРАННИ СТУДЕНТИ**

**В ПЛОВДИВСКИЯ УНИВЕРСИТЕТ „ПАИСИЙ ХИЛЕНДАРСКИ“**

**I. ОБЩИ ПОЛОЖЕНИЯ**

Чл. 1. Настоящият правилник урежда устройството, дейността и управлението на Департамента за езикова и специализирана подготовка на чуждестранни студенти (ДЕСПЧС).

Чл. 2. ДЕСПЧС е основно звено на Пловдивския университет „Паисий Хилендарски“ (ПУ), създадено с решение на Академичния съвет (АС) от 21.02.2005 г. (Протокол № 12) в съответствие с изискванията на Наредбата за държавните изисквания за приемане на студенти в българските висши училища (ПМС № 79/2000 г.), за осигуряване на обучение по български език като чужд и по други езици, на които ще се осъществява обучението в съответните специалности на ПУ, както и по специални предмети, свързани с професионалното направление, в което ще се обучават чуждестранните студенти.

**II. ОСНОВНИ ЦЕЛИ И ЗАДАЧИ**

Чл. 3. ДЕСПЧС си поставя за цел да осигури качествено и иновативно езиково и специализирано обучение на чуждестранни студенти, приети в бакалавърски, магистърски и докторски програми, предлагани от ПУ или от други висши училища в Република България, както и на граждани от чужди държави (в т.ч. и лица от български произход), желаещи да изучават български език и/или да получат сертификат, удостоверяващ равнището на владеенето му (съобразно Европейската езикова рамка).

Чл. 4. Задачите на ДЕСПЧС са:

4.1. Да организира и провежда:

* целогодишни курсове по български език като чужд и по специални предмети в Подготвителното отделение към Департамента с цел получаване на свидетелство за завършен подготвителен курс (съгласно чл. 19 от Наредбата за държавните изисквания за приемане на студенти във висшите училища на Република България);
* интензивни курсове по български език за граждани от чужди държави (в т.ч. и лица от български произход), които живеят или се обучават в България и желаят да научат български език или да усъвършенстват познанията си;
* специализирани курсове по български език за студенти и преподаватели, участващи в програми по международен обмен – „Еразъм“, „ЦЕЕПУС“, „Фулбрайт” и др.;
* целогодишно обучение по български език на студенти от български произход, приети по ПМС № 103 и № 228;
* индивидуално обучение на чуждестранни граждани по български език като чужд;
* индивидуално обучение на чуждестранни студенти по специални предмети, свързани с професионалното направление, в което ще се обучават във ВУЗ;
* изпити за проверяване и сертифициране на равнището на владеене на български език като чужд.

4.2. Да регулира процеса на осъвременяване и усъвършенстване на учебните програми и на тестовете за оценка на компетентностите по български език като чужд и по специалните предмети в съответствие с най-новите европейските и световни образователни стандарти.

4.3. Да съдейства за организирането и провеждането на ефективно преподаване, тестване и оценяване в дигитална среда като аналог на традиционните аудиторни форми на обучение и изпитване.

4.4. Да осигури оптимални условия за осъществяване на научни изследвания, за публикуване на учебници и учебни помагала и за популяризиране на постигнатите научни резултати.

4.5. Да сключва чрез ръководството на ПУ споразумения за сътрудничество с авторитетни международни организации, създаващи стандарти за качество и насърчаващи добрите практики в езиковото тестване, с цел да се осигури възможност на всички желаещи да получат международно признати сертификати за владеене на български език като чужд.

4.6. Да разширява мрежата от стратегически партньорства с национални организации, създаващи и прилагащи иновативни методически стратегии в обучението по български език като чужд, както и с департаменти за чуждоезиково обучение от други висши училища с цел участие в общи проекти, научни и образователни инициативи.

4.7. Да организира и провежда научни форуми, семинари, практикуми, лектории, свързани с теорията и методиката на чуждоезиковото обучение.

4.8. Да използва разнообразни извънаудиторни форми за обучение на чуждестранните студенти – образователни екскурзии, творчески ателиета, олимпиади и др.

**III. СТРУКТУРА И УПРАВЛЕНИЕ**

Чл. 5. Органи за управление на ДЕСПЧС са Съвет на департамента (СД) и директор.

Чл. 6. Съветът на департамента (СД) се състои от най-малко 14 (четиринадесет) щатни преподаватели на основен трудов договор. В Съвета на департамента по негово решение могат да бъдат канени да участват със съвещателен глас и други лица, пряко свързани с изпълнение на конкретни или постоянни задачи от дейността на звеното.

Чл. 7. Председател на СД е директорът на ДЕСПЧС.

Чл. 8. В състава на СД са включени всички преподаватели, членове на академичния състав на ДЕСПЧС.

Чл. 9. Съветът на департамента се свиква на заседание от Директора най-малко веднъж на два месеца. Заседанията на СД са редовни, ако на тях присъстват най-малко две трети от членовете му. Заседанията на СД се ръководят от неговия директор. Решенията на СД се вземат с явно гласуване и обикновено мнозинство. За всяко заседание на СД се води протокол.

Чл. 10. Правомощията на СД са:

10.1. СД координира цялостната образователна, културно-просветна, научноизследователска, информационна и рекламна дейност на Департамента.

10.2. Приема учебните програми за обучение по български език и по специални предмети и ги предлага за утвърждаване от АС.

10.3. Приема вътрешни нормативни правила и контролира служебната натовареност на членовете на академичния състав.

10.4. Обсъжда и предлага планове за издаване на учебници и учебни пособия.

10.5. Предлага за утвърждаване от АС размера на таксите за индивидуално обучение, за обучение в интензивните курсове по български език като чужд, както и за полагане на изпит, удостоверяващ равнището на езикова подготовка.

10.6. Обсъжда и утвърждава плана за обществени поръчки и разпределението на материалните ресурси на Департамента.

10.7. Прави предложения за повишаване в академична длъжност на членове на академичния състав.

Чл. 11. (1) Съветът на департамента предлага на АС хабилитирано лице от състава си, което да бъде избрано за Директор на Департамента.

(2) Директорът на ДЕСПЧС се избира от Академичния съвет на ПУ и е с мандат 4 (четири) години. С избрания директор се сключва съответно споразумение по чл. 32, ал. 1, т. 3 от ЗВО.

(3) Директорът отговаря за координирането на образователните и научноизследователските дейности на Департамента, за неговото управление, включително финансиране и отчитане.

Чл.12. Директорът на Департамента:

12.1. Представлява Департамента пред други структури и органи на Университета и външни организации.

12.2. Ръководи заседанията на Съвета на департамента.

12.3. Организира разработването на учебни програми, учебни планове и стандартизирани тестове за удостоверяване на конкретно езиково равнище (по Европейската езикова рамка).

12.4. Организира воденето на учебната документация на Департамента.

12.5. Координира работата на преподавателите в дейностите на Департамента.

12.6. Контролира изпълнението на служебните задължения на преподавателите.

12.7. Подписва документи за завършено обучение в Департамента и придобито езиково равнище по Европейската езикова рамка.

12.8. Предлага на СД да гласува размера на таксите за индивидуално обучение в Департамента, за обучение в интензивните курсове по български език като чужд, както и за полагане на изпит, удостоверяващ равнището на езикова подготовка.

12.9. Контролира финансовите средства на Департамента и се разпорежда с тях съгласно законовите разпоредби, правилниците на университета, решенията на АС и на СД.

Чл.13. Академичният състав на ДЕСПЧС включва най-малко 14 хабилитирани и нехабилитирани преподаватели на основен трудов договор в ПУ и Департамента.

Чл.14. Включването на преподавателите в академичния състав на ДЕСПЧС се прави по предложения на Директора на Департамента и се утвърждава от АС.

Чл.15. Членовете на академичния състав на ДЕСПЧС имат право:

15.1. Да избират и да бъдат избирани в ръководните органи на ДЕСПЧС и Университета в съответствие със ЗВО и правилниците на ПУ.

15.2. Да разработват учебната документация, да преподават учебното съдържание на дисциплината си свободно и в съответствие с изискванията на учебния план и учебните програми.

15.3. Да участват в изпитни комисии за проверка и сертифициране на равнището на владеене на български език като чужд.

15.4. Да провеждат научни изследвания и да публикуват резултатите от тях; да участват в съставянето на учебници и учебни помагала.

15.5. Да вземат участие в програми за международен научен обмен.

15.6. Да ползват материално-техническата и почивната база, библиотеките и информационните системи на ПУ „Паисий Хилендарски“.

15.7. Да членуват в разрешените от закона професионални и синдикални сдружения в университета, страната и чужбина.

**IV. МАТЕРИАЛНО ОСИГУРЯВАНЕ И ФИНАНСИ**

Чл. 16. Основни източници на финансиране на ДЕСПЧС са:

* отчисления от такси за обучение;
* проектна дейност;
* дарения, спонсорство.

**V. СИМВОЛИ И РИТУАЛИ**

Чл. 17. (1) ДЕСПЧС има собствен печат, с който се подпечатват студентски уверения, удостоверения, студентски книжки и др. бланки, на които стои подписът на Директора на ДЕСПЧС или на друго упълномощено административно лице от ДЕСПЧС.

(2) Свидетелствата за завършен подготвителен курс и Сертификатите за владеене на български език се подписват от Директора на ДЕСПЧС и от Ректора на ПУ и се подпечатват с печата на ПУ.

Чл. 18. Тържественото откриване на учебната година в ДЕСПЧС и промоцията на завършилите Подготвително отделение чуждестранни студенти са неучебни, но присъствени дни. Студентският празник 8 декември, както и официалните празници в Република България са свободни от учебни занятия дни. При изготвянето на академичния календар на ДЕСПЧС се вземат предвид националните и религиозните празници на чуждестранните студенти.

Чл. 19. Контролът по дейността на Департамента се извършва чрез отчети пред АС на ПУ.

**VI. ЗАКЛЮЧИТЕЛНИ РАЗПОРЕДБИ**

Чл. 20. Правилникът може да се изменя и допълва по предложение на СД, с решение на АС на ПУ.

Чл. 21. Настоящият правилник е обсъден на СД (Протокол № 52 от 11.02.2021 г.), приет е от Академичния съвет на ПУ и влиза в сила от …, Протокол № … на АС.